Ego Galterus, Dei gratia Lingonensis episcopus, notum facio tam futuris quam presentibus quod Symon, comes Clarimontis, tringinta libras trecensium ultra consuetudinem suam apud Sarre acceperat, proinde Adelina, venerabilis abbatissa de Polongeio, gravem super hoc cum clamore querelam coram me deposuit. Unde ipsum comitem diligenter conveniens, talem inter ipsum et predictam abbatissam compositionem firmavi et conventionem, quod a proxima die Pentecostes usque ad tres annos in supradicto Sarre nichil neque consuetudinem videlicet neque aliud ipse nec homines sui acciperent ; post tres annos vero, justas consuetudines solum in prefata villa comes acciperet et nichil aliud. Pro eo quippe date sunt XX. libre de predictis tringinta ipsi comiti et decem quitas clamavit. Promisit profecto coram me se firmiter hoc tenere et coram domino Hugone de Riveria, qui propter infirmitatem suam sacramento interesse non potuit, hoc idem comes recognovit et super altare sancti Benigni in capella, presentibus venerabilibus archidiaconis nostris domino Guarnerio et domino Pontio, ipsemet juravit. Juraverunt hoc nichilominus Guillermus de Firmitate, Sanguinus de Claromonte, Ainardus de Borduns, tali scilicet conditione quod, si predictus Symon vel per se vel per suos prefatam infringeret compositionem, ipsi tres infra octo dies postquam res eis manifesta esset, Lingonis in obstagio venirent, ibique manerent donec malefactum ad voluntatem abbatisse et graantum ab eodem comite emendaretur et dampna integre resarcirentur. Actum hoc Lingonis, anno ab incarnatione Domini M° C° LX° quinto. Et ut hoc ratum et inconvulsum deinceps habeatur, sigilli mei impressione munio et testium adnotatione confirmo. Testes prescripti tres archidiaconi, Durannus Runca, Aimo de Vergeio, Guiardus nepos domini Hugonis de Riveria, levite et canonici sancti Mammetis, Belinus capellanus meus. Preterea, Guichardus frater prefati comitis, non miles tunc sed domicellus, hoc idem se tenere vel in obstagio cum suprascriptis Lingonis esse super altare sancti Petri apud Polongeium juravit. Juraverunt etiam hoc Aimericus prepositus Clarimontis et Aucez et Parisius Cocus. Testes sunt Hurricus capellanus Clarimontis, Guerricus, Dominicus, Teobaldus, capellani de Polongeio, Dominicus major, Parisius decanus. Preter hec quoque Humbertus et Humbelinus hoc ipsum apud Sarre juraverunt. Testes Teobaldus decanus, Amarricus major, Fulcris, Aimoned [sic], rustici, Aimo et Milo, sacerdotes.